Diari Oficial de la Generalitat Valenciana


Sumari del DOGV 9914, del 13-08-2024 (2024/8401)

RESOLUCIÓ de 6 d’agost de 2024, del secretari autonòmic d'Educació, per la qual es dicten instruccions per a l'organització i el funcionament dels programes formatius de qualificació bàsica en l'àmbit de la Comunitat Valenciana per al curs 2024-2025.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9914

Data del DOGV
:   13-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8401

CVE
:   KOQV-U-7553-8182

Data del document
:   06-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * planificació educativa
    * organització de l'ensenyament
    * legislació
    * centre d'ensenyament

La Resolució de 3 d'abril de 2024, de la Direcció General de Formació Professional, per la qual s'autoritza o es renova l'autorització per a impartir programes formatius de qualificació bàsica, en el curs 2024-2025.

El Reial Decret llei 2/2023, de 16 de març, de mesures urgents per a l'ampliació de drets dels pensionistes, la reducció de la bretxa de gènere i l'establiment d'un nou marc de sostenibilitat del sistema públic de pensions (BOE 65, 17.03.2023) modifica el Reial decret legislatiu 8/2015, de 30 d'octubre, pel qual s'aprova el text refós de la Llei general de la Seguretat Social (BOE 261, 31.10.2015).

La modificació en concret de la disposició addicional cinquantena segona, que regula la inclusió en el sistema de Seguretat Social d'alumnes que realitzen pràctiques formatives o pràctiques acadèmiques externes incloses en programes de formació, implica esta inclusió en el sistema de Seguretat Social per a l'alumnat de Formació Professional que realitza el mòdul de Formació en empresa, Bloc de Formació Pràctica (BFP), o Formació Professional DUAL o en règim general segons el que es contempla en la Llei orgànica 3/2022, de 31 de març, d'ordenació i integració de la Formació Professional.

Així mateix, el punt 4.b) de l'esmentada disposició addicional, establix que, per al cas de les pràctiques formatives no remunerades, el compliment de les obligacions de Seguretat Social correspondrà a l'empresa, institució o entitat en la qual es desenrotllen aquells, llevat que en el conveni o acord de cooperació que, si és el cas, se subscriga per a la seua realització, es dispose que estes obligacions correspondran al centre de formació responsable de l'oferta formativa. Qui assumisca la condició d'empresari haurà de comunicar els dies efectius de pràctiques a partir de la informació que facilite el centre on es realitze la pràctica formativa. I pel punt 5.c) l'entitat que assumisca la condició d'empresa a efecte de les obligacions amb la Seguretat, conforme al que s'establix en les lletres a) i b) de l'apartat 4, adquirix la condició de subjecte obligat i responsable de l'ingrés de la totalitat de les quotes.

El Reial decret 659/2023de 18 de juliol pel qual es desplega l'ordenació del Sistema de Formació Professional

De conformitat amb el Decret 10/2023, de 19 de juliol, del President de la Generalitat, pel qual es determinen el nombre i la denominació de les conselleries, i les seues atribucions, i el Decret 12/2023, de 20 de juliol, del president de la Generalitat, pel qual es determinen les secretaries autonòmiques de l'Administració del Consell,

RESOLC

*Primer. Àmbit d'aplicació*

Les presents instruccions seran aplicables per al curs 2024-2025, en els centres o entitats de la Comunitat Valenciana que impartisquen programes formatius de qualificació bàsica.

*Segon. Accés i admissió*

L'accés i admissió de l'alumnat a estos programes s'establix en l'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica en la Comunitat Valenciana, la Resolució de 18 d'abril de 2024, del secretari autonòmic d'Educació, per la qual s'establix el calendari d'admissió i matrícula (<https://dogv.gva.es/datos/2024/04/24/pdf/2024_3504.pdf>), i la Resolució de 21 de maig de 2024, de la Direcció General de Formació Professional, per la qual es dicten instruccions respecte al procediment d'admissió i matrícula.

Els programes formatius de qualificació bàsica incorporen, a través dels mòduls professionals específics de la seua estructura, un grau C de nivell 1, tenint en compte el certificat professional associat i el Reial decret 659/2023, de 18 de juliol.

*Tercer. Modalitats i condicions d'accés*

Les modalitats dels programes formatius de qualificació bàsica estan regulades en l'[Orde 73/2014](https://dogv.gva.es/es/eli/es-vc/o/2014/08/26/73/dof/vci-spa/pdf), de 26 d'agost (<https://dogv.gva.es/eli/es-vc/o/2014/08/26/73/dof/vci-spa/pdf>).

En virtut del Reial decret 659/2023, respecte als graus C, la modalitat dirigida a persones amb necessitats educatives o formatives especials es correspon amb l'adaptada de l'Orde 73/2014 i la modalitat dirigida a persones amb especials dificultats formatives o d'inserció laboral a l'ordinària de la mencionada orde.

No obstant això, per a la modalitat adaptada, l'edat mínima pot ser excepcionalment quinze anys, en cas que tot l'equip docent i orientador considere l'opció formativa més idònia, segons l'article 37. a).

Per a accedir a un certificat professional (grau C) de nivell 1 no s'exigixen requisits acadèmics ni professionals, encara que s'han de posseir les habilitats de comunicació suficients que permeten l'aprenentatge, en virtut del Reial decret 659/2023, de 18 de juliol.

*Quart. Adjudicació i prioritat en l'accés*

1. Caldrà ajustar-se al que es disposa en l'article 6 l'Orde 73/2014, de 26 d'agost, de la Conselleria d'Educació, Cultura i Esport, així com en les resolucions de 18 d'abril de 2024 i 21 de maig de 2024, del secretari autonòmic de la Conselleria d'Educació, Universitats i Ocupació.

2. La Inspecció d'Educació podrà autoritzar la matrícula en qualsevol moment del curs, fins i tot autoritzant augment de ràtio, per a atendre les necessitats sobrevingudes en els supòsits següents:

a) la Llei 26/2018, de 21 de desembre, de la Generalitat, de drets i garanties de la infància i l'adolescència, en l’article 47, apartats 1 i 2, establix la prioritat en l'accés al centre educatiu dels xiquets, xiquetes o adolescents, bé en acolliment residencial, bé en acolliment familiar o guarda amb finalitats d'adopció. De la mateixa manera, per als xiquets, xiquetes o adolescents, que patisquen i acrediten alguna de les circumstàncies descrites en l'article 9 d'esta llei.

b) l'article 20 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana, determina que els fills i filles, acollits i tutelats menors d'edat de les víctimes de la violència arreplegada en esta llei, tindran dret a ser acollits juntament amb la seua mare en els centres residencials corresponents, i a l'escolarització immediata en cas de canvi de domicili de la mare per causa d'esta violència.

c) la Llei 26/2018, de 21 de desembre, de la Generalitat, de drets i garanties de la infància i l'adolescència en l'article 58, apartats 1, 2 i 3 per a garantir la igualtat d'oportunitats a les persones menors d'edat en situació de vulnerabilitat, que finalitzen la seua estada en residències socioeducatives, tindran dret a accedir a centres educatives durant el curs escolar vigent.

3. Atés que la convocatòria de subvencions per a entitats és posterior a l'admissió en centres sostinguts amb fons públics, estes entitats subvencionades no participaran en el procés d'admissió; per tant, una vegada publicada la convocatòria i resolta l'adjudicació de subvencions a les entitats sol·licitants, estes realitzaran un procés d'admissió d'alumnat propi, seguint els criteris de prioritat establits en la normativa corresponent (Orde 73/2014).

*Quint. Constitució de grups*

Tant per a la modalitat ordinària, com per a l'adaptada a persones amb necessitats educatives especials permanents i amb els límits establits, s'estarà al que es disposa en els articles 8 i 16 de l'Orde 73/2014.

*Sext. Compatibilitat de la matrícula amb cicles de grau bàsic*

Durant un mateix curs acadèmic no es podrà simultaniejar matrícula en cicles de grau bàsic i en programes formatius de qualificació bàsica. No es podrà simultaniejar matrícula en el mateix o diferent centre o entitat, en la mateixa o diferent modalitat, en diversos programes formatius.

*Sèptim. Matrícula*

1. Es formalitzarà la matrícula omplint els annexos V-a, V-b, V-c i V-d a esta resolució, en funció de la situació de la persona sol·licitant.

2. Les persones amb diversitat funcional, per a formalitzar matrícula en un programa ordinari, hauran de disposar d'un consell orientador o informe sobre competències i èxits escolars en referència al programa a realitzar, amb referència explícita al fet que la participació en el programa afavorirà l'ocupabilitat de l'alumnat i la seua incorporació a la vida activa amb responsabilitat i autonomia; el seu model consta com a annex V-e.

3. Sempre que hi haja places disponibles, la matrícula en un grup d'estos programes romandrà oberta durant el primer trimestre del curs, en qualsevol de les seues modalitats i qualsevol que siga el tipus de centre o entitat promotora.

La matrícula tindrà caràcter obert, fins a completar les places disponibles en la configuració de grups en el primer trimestre del curs.

4. Els equips docents, departament d'orientació i direcció del centre emissor vetlaran pel correcte ompliment dels documents mencionats i la remissió d'estos i de l'expedient acadèmic a l'entitat o centre receptor, sense perjuí de les competències de supervisió de la Inspecció d'Educació.

*Octau. El disseny del programa*

1. El disseny dels programes formatius, en relació amb els mòduls professionals específics, associats a estàndards de competència (grau C), es correspon amb una qualificació completa de nivell 1 del Catàleg d'Estàndards de Competències Professionals. En cas d'existir un títol de Formació Professional de grau bàsic (grau D) que contemple la qualificació, el disseny serà l'establit en el currículum del corresponent títol de grau bàsic.

En cas que no hi haja un títol de grau bàsic que preveja l'esmentada qualificació completa, el disseny s'obtindrà a partir del Catàleg d'Estàndards de Competències Professionals

2. Els perfils d'estos programes corresponents a qualificacions professionals es troben recollits en l'annex VI-a d'esta resolució; els mòduls professionals associats a estàndards de competència inclosos en els títols de grau bàsic queden arreplegats en l'annex VI-b (relacions entre els perfils dels títols de grau bàsic i els de programes de qualificació bàsica) d'esta resolució.

*Nové. La programació*

1. Correspon a l'equip educatiu del programa:

a) L'elaboració de la programació general de cada programa, així com l'organització dels horaris i espais per a impartir-los.

b) L'elaboració del pla d'acció tutorial.

c) L'elaboració del programa de formació en empresa.

d) L'elaboració de la programació didàctica de cada un dels mòduls o àmbits integrants del programa en què s'arrepleguen els aspectes següents:

– Objectius, redactats en termes de capacitats o resultats d'aprenentatge.

– Continguts.

– Activitats d'ensenyament-aprenentatge.

– Metodologies i recursos didàctics.

– Activitats extraescolars.

– Procediments i criteris d'avaluació i recuperació.

e) Promoure la participació activa de les famílies.

2. En el cas de centres docents, esta tasca la realitzarà l'equip educatiu del programa o programes, en col·laboració amb el departament d'orientació, si és procedent, i amb el departament de la família professional corresponent, amb la supervisió de la direcció d'estudis.

3. Les programacions didàctiques dels mòduls professionals específics s'elaboraran a partir del Catàleg d'Estàndards de Competències Professionals de nivell 1 i dels corresponents reials decrets d'aprovació de cada una de les qualificacions mencionades. En cas d'existir un títol de grau bàsic que preveja la qualificació professional, s'elaboraran a partir d'este títol de grau bàsic.

Els mòduls de caràcter general es programaran necessàriament segons l'annex VII de la present resolució.

4. Les programacions didàctiques han d'estar adaptades a les condicions i característiques de l'alumnat de cada programa, per al qual s'establiran els nivells necessaris d'adaptació curricular en cada grup.

Els mòduls de caràcter general que componen el programa són susceptibles de tindre adaptacions curriculars significatives. En els certificats s'haurà de fer constar esta qüestió.

5. Per als centres docents, la programació general de cada programa formatiu formarà part de la programació general anual (PGA) del centre i del projecte educatiu del centre com a mesura específica d'atenció a la diversitat i l'avaluació del programa s'integrarà en la seua memòria final.

6. Per a les entitats col·laboradores, tant la programació general com les programacions didàctiques de cada un dels mòduls integrants del programa s'arxivaran en ITACA, en l'apartat «documentació / documentació addicional» de la secció «PGA», abans del 15 de novembre o fins al primer dia hàbil següent en cas de ser festiu, perquè siguen supervisades per la Inspecció d'Educació, a fi d'assegurar la seua adequació al que s'establix en la normativa vigent i a estes instruccions.

*Dècim. Horaris*

1. La distribució horària dels programes s'ajustarà als models horaris establits en l'annex VIII d'esta resolució.

2. Es podrà oferir mòduls optatius d'activitat física i esport, noves tecnologies, espanyol per a estrangers o anglés aplicat a la qualificació professional, o qualsevol altre que considere necessari en atenció a les necessitats específiques de l'alumnat i a la seua iniciativa.

3. De les 30 hores lectives de l'horari setmanal, dos es dedicaran a tutoria. La tutoria serà competència de qui impartisca la major part del nombre d'hores corresponents als mòduls específics i, en cas d'igualtat, per qui decidisca la direcció del centre o entitat.

No serà compatible l'exercici de la tutoria en més d'un programa.

4. El professorat de mòduls específics serà el responsable del programa formatiu corresponent al mòdul de Formació en empresa i de realitzar el seu seguiment.

Per a l'exercici de les funcions mencionades en centres públics, a este professorat se li assignaran addicionalment dos hores de la seua jornada lectiva setmanal i dos hores complementàries d'entre les del seu horari individual, en tots els casos durant tot el curs, procurant que este horari es concentre en el menor nombre de dies possible, a fi de facilitar el desplaçament en els centres de treball en què l'alumnat desenrotlle este mòdul.

*Onzé. Assistència i el seu control*

1. L'assistència i control de l'absentisme és fonamental per a la consecució dels objectius d'estos programes.

Per al control i justificació d'absències s'aplicarà el reglament de règim interior o de convivència i les normes del centre o entitat sobre este tema.

2. Quan l'absentisme sense causa degudament justificada d'un alumne o alumna supere el 15%, l'equip docent proposarà a la direcció del centre la seua baixa.

L'adreça del centre comunicarà per escrit a la persona interessada, si és major d'edat, i/o als pares o representants legals l'esmentada proposta, en què farà constar que la baixa es farà efectiva passats els deu dies a partir de la recepció de la seua comunicació, sense perjuí de l'aplicació de la regulació continguda en la Llei 26/2018, de 21 de desembre, de la Generalitat, de drets i garanties de la infància i adolescència. La vacant resultant s'oferirà a l'alumnat en llista d'espera, si n'hi ha, i sempre que esta es produïsca al llarg del primer trimestre del curs.

3. Cada centre o entitat arbitrarà les mesures que considere més oportunes perquè l'alumnat puga seguir el desenrotllament del programa de forma continuada i estable, com per exemple registres d'assistència o parts a les famílies, tutories individualitzades i entrevistes periòdiques amb pares, mares, tutors o tutores o representants legals.

4. L'alumnat firmarà el document d'acceptació i compromís, a través de l'Annex I, pel qual es compromet a mantindre una assistència no inferior al 15%.

Podrà perdre la seua plaça en cas que les faltes d'assistència no justificades superen l'esmentat termini o duració.

5. Es mantindrà Ítaca actualitzat amb les altes i baixes de l'alumnat.

*Dotzé. Formació en empresa o organisme equiparat*

En relació al seu desplegament i organització, s'estarà al que es disposa en l'Orde 73/2014 així com el Reial decret 659/2023.

1. La formació en empresa i la confecció del pla de formació s'efectuaran d'acord amb la normativa aplicable en matèria de formació en empresa.

2. Per a realitzar la formació en empresa es requerix una assistència prèvia d'almenys el 85% de l'horari del període lectiu i tindre complits 16 anys, a part d'altres criteris de caràcter acadèmic i actitudinal relacionats amb els altres mòduls o àmbits constitutius del programa, establits per l'equip docent i donats a conéixer tant a l'alumnat com als seus pares, mares, tutors o representants legals.

En el cas de realitzar-la de mode fragmentat, fins a un màxim de tres períodes durant el curs, s'aplicarà este mateix percentatge d'assistència en els períodes lectius immediatament anteriors a cada període de pràctiques.

3. La formació en empresa s'avaluarà en termes de superat o no superat, per part del tutor de l'empresa.

El tutor docent serà el responsable de la seua qualificació, i és necessària la seua superació per a l'obtenció de la certificació corresponent.

4. La duració de la formació en empresa:

a. Tindrà una duració del 20% de la duració total prevista del certificat professional, i inclourà entre el 10 i el 20?% dels resultats d'aprenentatge dels mòduls professionals que desenrotllen formació vinculada a estàndards de competència del Catàleg Nacional d'Estàndards de Competències Professionals.

b. S'oferirà en règim general per tractar-se de certificats professionals de nivell 1.

7. Podran quedar exempts del període de formació en empresa els qui acrediten una experiència laboral que es corresponga amb la formació cursada. El centre de formació realitzarà l'exempció en els termes previstos en l'article 131 del RD 659/2023.

*Tretzé. L'avaluació*

En referència a l'avaluació s'estarà al que es disposa en l'Orde 73/2014 i el Reial decret 659/2023, així com al que es disposa en la normativa vigent en matèria de formació professional reglada.

1. S'expedirà consell orientador tant a l'alumnat que finalitze el programa com al que abandone el programa sense haver-lo superat, d'acord amb el model que figura en l'annex IX.

2. Els mètodes i instruments d'avaluació s'adequaran a la naturalesa dels diferents tipus de resultats d'aprenentatge a comprovar i s'acompanyaran dels corresponents suports per a la seua correcció i puntuació, de manera que es garantisca l'objectivitat, fiabilitat i validesa de l'avaluació, així com l'accessibilitat mitjançant l'establiment de mesures i condicions de realització dels processos d'avaluació adaptats a les necessitats de les persones en formació.

3. Els documents oficials d'avaluació són l'expedient acadèmic de la persona en formació, les actes d'avaluació i els informes d'avaluació individualitzats, en virtut de l'article 19.1 del reial decret 659/2023, per al cas de grau C.

4. Els informes individualitzats d'avaluació de graus C seguiran el model arreplegat en l'annex II del Reial decret 659/2023.

5. L'avaluació final atendrà la globalitat de resultats d'aprenentatge. Per a poder presentar-se a la prova d'avaluació final d'un mòdul professional la persona en formació haurà de justificar una assistència d'almenys el 75% de les hores totals d'este.

6. Un certificat professional només podrà cursar-se dos vegades com a màxim, en cas de no superar-se. Quan circumstàncies excepcionals així ho justifiquen, la Direcció Territorial d'Educació, Universitats i Ocupació podrà autoritzar una tercera matrícula.

Es comptarà amb dos convocatòries per a cada mòdul professional.

*Catorzé. Les actes finals*

1. Les actes d'avaluació comprendran la relació nominal de l'alumnat que compon cada programa juntament amb els resultats de l'avaluació dels seus mòduls o àmbits.

2. L'acta d'avaluació final ordinària s'omplirà en l'última sessió d'avaluació que es realitze el mes de juny. L'acta d'avaluació final extraordinària s'omplirà en la sessió d'avaluació corresponent a la prova extraordinària. Per tant, l'alumnat disposarà de dos convocatòries per curs.

Les dos actes s'arxivaran unides i s'ajustaran al model que es dispose d'estes en la web.

3. En les actes es farà constar la mitjana obtinguda mitjançant expressió numèrica fins a les centèsimes. Per a l'obtenció de la mitjana del programa formatiu de qualificació bàsica, s'inclourà la nota obtinguda de tots els mòduls del programa a excepció del de Formació en empresa.

4. Les actes d'avaluació seran firmades per l'equip docent del programa. En totes les actes es farà constar el vistiplau del director o directora del centre o responsable de l'entitat.

5. En les actes d'avaluació de les accions formatives corresponents als certificats de graus C caldrà:

a) Deixar constància dels resultats obtinguts per les persones en formació.

b) Ser firmades pel professor o professora, formador o formadora o persona experta i la persona responsable del centre o entitat en la qual l'acció formativa s'haja impartit.

c) Incloure la identificació de l'alumnat amb nom, cognoms, DNI, NIE o document d'identificació equivalent, i resultats en cada un dels mòduls professionals o, si és el cas, blocs formatius, en termes de «superat» o «no superat», acompanyat de la qualificació en els termes establits en l'article precedent; tot això, d'acord amb els models de l'annex I del Reial decret 659/2023.

*Quinzena. Certificació i qualificacions*

1. L'alumnat que supere tots els mòduls del programa obtindrà una certificació acadèmica expedida per la conselleria amb competències en matèria d'educació a través del centre públic on van cursar els ensenyaments o al qual s'haja adscrit el centre privat o l'entitat autoritzada a impartir-lo. Es faran constar els mòduls específics que es corresponen amb cada unitat de competència que conformen el programa, els mòduls formatius de caràcter general, així com els optatius, si és el cas

2. La certificació acadèmica d'haver superat mòduls professionals específics inclosos en un títol de grau bàsic tindrà caràcter acumulable per a l'obtenció de l'esmentat títol.

3. La superació de tots els mòduls professionals associats a estàndards de competència d'una qualificació professional de nivell 1 donarà dret, a qui ho sol·licite, a l'acreditació d'estàndards de competència o a l'expedició dels certificats de professionalitat de grau C corresponents per part del Servici Valencià d'Ocupació i Formació Labora.

4. La superació de la resta de mòduls no inclosos en un títol de grau bàsic que formen part del programa s'acreditarà mitjançant una certificació acadèmica, i les competències professionals així adquirides podran ser avaluades i acreditades d'acord amb el procediment establit en el títol VI del Reial decret 659/2023 que arreplega el procediment d'acreditació, de les competències professionals adquirides per experiència laboral o altres vies normals i informals.

5. L'alumnat que no aconseguisca tots els objectius previstos en el programa podrà repetir-lo íntegrament.

Les persones amb necessitats educatives especials permanents podran romandre un màxim de quatre anys. S'haurà de respectar en tot cas els límits mínims i màxims d'edat establits en els esmentats articles.

6. L'alumnat que no aconseguisca tots els objectius previstos al final del programa i no desitge continuar cursant el programa, obtindrà una certificació acadèmica en què es faça constar els mòduls que haja superat.

7. Les qualificacions dels mòduls o àmbits que constituïxen el programa s'expressaran en els següents termes:

insuficient (IN), suficient (SU), bé (BÉ), notable (NT) o excel·lent (SB).

Estos termes aniran acompanyats d'una qualificació numèrica d'1 a 10, sense decimals. Es consideraran positives les qualificacions iguals o superiors a 5, i s'aplicaran les correspondències següents: Insuficient = 1, 2, 3, 4

Suficient = 5

Bé = 6

Notable = 7 o 8

Excel·lent = 9 o 10.

8. En l'acta d'avaluació del certificat cada mòdul professional tindrà una qualificació numèrica, entre un i deu, sense decimals, i quedarà reflectit com «superat o «no superat» al costat de la citada qualificació numèrica. Es consideraran positives les puntuacions iguals o superiors a cinc punts.

9. La superació del certificat professional de grau C, nivell 1, correspondrà a una decisió col·legiada de l'equip docent, i es prendrà atenent el conjunt de competències incloses en la formació i els resultats d'aprenentatge.

10. La qualificació final a consignar en el certificat professional de grau C, serà la mitjana aritmètica expressada amb dos decimals.

11. El professorat, formadors, formadores i persones expertes reflectiran documentalment els resultats obtinguts per la persona en formació en els documents d'avaluació,

12. Els certificats professionals tindran caràcter oficial i validesa professional i acadèmica en el marc del Sistema de Formació Professional, en tot el territori nacional i seran expedits pel Ministeri d'Educació i Formació Professional i els òrgans responsables en les comunitats autònomes.

13. La validesa acadèmica dels certificats professionals es concreta en la continuïtat de l'itinerari formatiu i la consecució d'una titulació de grau D, Tècnic Bàsic, Tècnic o Tècnic Superior.

*Setzé. Els documents: actes i certificats. Tramitació*

La tramitació de la documentació acadèmica de final de curs estarà subjecta a les fases procedimentals següents: ompliment, presentació i expedició.

1. L'ompliment de les actes i certificats dels programes formatius de qualificació bàsica impartits tant en centres educatius com en entitats serà realitzada pels equips docents o, si és el cas, pel personal d'administració que corresponga.

2. S'ompliran els documents següents, segons siga procedent:

– Acta annex X del programa formatiu.

– Certificat acadèmic. Annex XI.

– Acreditació d'unitats de competència. Annex XII-a i annex XII-b.

– Informe d'alumnat desescolaritzat. Annex XIII.

– Respecte a l'autorització de cessió de dades per al seguiment, es realitzarà a través de l'Annex I.

3. Per a l'ompliment d'estos documents se seguiran les instruccions següents:

a) Certificat acadèmic. Annex XI. El certificat acadèmic s'omplirà, d'acord amb les actes corresponents, en les circumstàncies següents:

– Una vegada conclòs i superat el programa en la convocatòria ordinària.

– Per a la modalitat de programes formatius de qualificació bàsica adaptada a persones amb necessitats educatives especials permanents, el certificat acadèmic s'omplirà quan concloga i se supere este, és a dir, finalitzat el segon curs d'esta modalitat.

b) Acreditació d'unitats de competència. Annex XII-a i annex XII-b.

El centre docent o l'entitat on s'haja cursat el programa formatiu de qualificació bàsica omplirà igualment les certificacions per a l'acreditació d'unitats de competència que es corresponguen amb els mòduls superats.

La versió de l'annex XII-a, o reduïda, és per a programes que només hagen inclòs una qualificació i, en tot cas, algun mòdul complementari més.

La versió de l'annex XII-b, o extensa, és per a programes que hagen inclòs més d'una qualificació i algun mòdul complementari més.

Esta documentació serà omplida pels centres docents i les entitats que impartisquen programes formatius de qualificació bàsica a la finalització del curs.

4. Els centres educatius i les entitats col·laboradores adscrits en centres públics a l'efecte de l'expedició oficial de la documentació esmentada anteriorment, la presentaran en suport digital per a facilitar la seua tramitació en la secretaria del centre públic corresponent.

No obstant, s'adjuntarà una còpia de l'acta, que quedarà arxivada en el centre receptor de la documentació. Una segona còpia de l'acta serà arxivada pel centre o per l'entitat que haja impartit el programa.

*Desseté. La memòria*

L'equip docent elaborarà, en finalitzar el curs, una memòria que contindrà, almenys, els apartats que s'arrepleguen en l'article 31 de l'Orde 73/2014, següents:

a) Dades estadístiques sobre l'alumnat.

b) Valoració dels resultats acadèmics i de progrés de l'alumnat.

c) Informe sobre la inserció sociolaboral aconseguida en la finalització del programa de l'alumnat del curs anterior.

d) Informe sobre la prossecució d'estudis.

e) Dades sobre la participació de les famílies i altres que es considere d'interés.

f) Recursos humans, materials i comunitaris empleats.

g) Valoració global del programa i específica del mòdul de Formació en centres de treball.

h) Identificació de dificultats, necessitats i propostes de millora.

*Dihuité. Coordinació i tramitació de documents d'entitats i centres docents adscrits*

Els centres públics als quals els siguen adscrits entitats o centres docents que impartisquen el programa formatiu de qualificació bàsica, tindran càrrec seu les tasques següents:

1. La coordinació de la custòdia i l'arxiu dels documents que correspon al centre o entitat adscrit que impartisca el programa formatiu de qualificació bàsica.

2. L'expedició de les certificacions acadèmiques i d'acreditació d'unitats de competència i, si és el cas, les seues certificacions provisionals, en nom de la Conselleria d'Educació, Cultura, Universitats i Ocupació.

3. El registre i arxiu d'una còpia de les actes, ordinàries i extraordinàries, de cada programa.

*Denové. Centres educatius i entitats privades amb programes formatius no subvencionats amb fons públics*

Estes instruccions s'apliquen en els centres educatius privats i entitats privades amb programes formatius no subvencionats amb fons públics, excepte en aquells apartats que contradiguen la normativa aplicable a estos centres.

*Vinté. Producció d'efectes*

La present resolució tindrà efectes a partir de l'endemà de publicar-se en el *Diari Oficial de la Generalitat Valenciana*, i deixa sense efectes la Resolució de 6 de juliol de 2023, del secretari autonòmic d'Educació i Formació Professional, per la qual es dicten instruccions per a l'organització i el funcionament dels programes formatius de qualificació bàsica en l'àmbit de la Comunitat Valenciana per al curs 2023-2024

  

València, 6 d'agost de 2024

Daniel McEvoy Bravo

Secretari autonòmic d'Educació

Esta disposició conté annexos. Consulteu-ne la versió en PDF.